ચાંવળા એના આગવા બંધારણને કારણે સ્મૃતિમાં જકડાઈને યાદ રહી જાય. કંઠસ્થ રહી જાય એવુું એનું આગવું વિશિષ્ટ બંધારણ છે. પ્રથમ પંક્તિનો પૂર્વાર્ધ અંતિમ પંક્તિના ઉત્તરાર્ધમાં બેવડાય. બીજી પંક્તિનો ઉત્તરાર્ધ ત્રીજી પંક્તિના પૂર્વાર્ધમાં બેવડાય, એમાં થોડું ઉમેરણ થાય. પ્રાસ-અનુપ્રાસ મળતા હોય, યમક સાંભળીને વર્ણાનુપ્રાસ પણ એમાં જળવાયેલા હોય છે. આવા બધા કારણે ચાંવળા બંધના દોહરા કંઠસ્થપરંપરામાં જળવાઈ રહીને લોકજીવનની સરવાણીને વહેતી રાખતા હોય છે.